1783.

Na osnovu člana 43 Zakona o lokalnoj samoupravi ("Službeni list Crne Gore", br. 002/18 i 34/19), člana 29 st. 1 tač. 26 Zakona o Glavnom gradu ("Službeni list RCG" br. 065/05 i "Službeni list Crne Gore", br. 088/09, 072/10, 002/16 i 031/17) i člana 47 Statuta Opštine u okviru Glavnog grada-Golubovci ("Službeni list Crne Gore-opštinski propisi", br. 012/19), Skupština opštine u okviru Glavnog grada-Golubovci, na IX sjednici održanoj dana 18.10.2019. godine, donijela je-

ODLUKA

o obrazovanju, načinu rada i odlučivanja radnih tijela Skupštine opštine u okviru Glavnog grada - Golubovci

("Službeni list Crne Gore - opštinski propisi", br. 043/19 od 01.11.2019)

I-OPŠTE ODREDBE

Član 1

Ovom odlukom obrazuju se radna tijela Skupštine opštine u okviru Glavnog grada-Golubovci (u daljem tekstu: Skupština) i uređuje sastav, djelokrug, način rada i odlučivanja radnih tijela, broj članova, postupak i način izbora predstavnika nevladinih organizacija u radna tijela i druga pitanja od značaja za njihov rad.

Član 2

Radi razmatranja prijedloga odluka, drugih akata i pitanja iz nadležnosti Skupštine, obrazuju se odbori i savjeti, kao stalna radna tijela Skupštine.

Stalno radno tijelo za vršenje poslova iz svoje nadležnosti Skupština može obrazovati i posebnom odlukom.

Član 3

Za razmatranje i stručnu obradu pojedinog pitanja, odnosno za izradu prijedloga određenog akta iz nadležnosti Skupštine, posebnom odlukom mogu se obrazovati Komisije kao povremena radna tijela.

Član 4

Izrazi upotrijebljeni u ovoj odluci za fizička lica u muškom rodu, podrazumijevaju iste izraze u ženskom rodu.

II - SASTAV I DJELOKRUG RADNIH TIJELA

Član 5

Radno tijelo ima predsjednika i određeni broj članova.

Za članove odbora imenuju se odbornici Skupštine.

Sastav odbora odgovara stranačkoj strukturi Skupštine.

Za članove savjeta i komisija, pored odbornika mogu se imenovati naučni i stručni radnici i predstavnici nevladinih organizacija, s tim da njihov broj ne može biti veći od polovine ukupnog broja članova radnih tijela.

Odbornik može biti član jednog ili više radnih tijela.

Imenovanje predsjednika i članova radnog tijela vrši se na osnovu liste kandidata, u skladu sa ovom odlukom i Poslovnikom Skupštine.

Listu kandidata za predsjednika i članove radnog tijela nadležnog za izbor i imenovanja podnosi predsjednik Skupštine na osnovu prijedloga klubova odbornika.

Listu kandidata za predsjednika i članove ostalih radnih tijela podnosi radno tijelo nadležno za izbor i imenovanja, na osnovu prijedloga klubova odbornika.

Listu kandidata za predsjednika i članove radnih tijela u čijem su sastavu i predstavnici nevladinih organizacija, podnosi radno tijelo nadležno za izbor i imenovanja, na osnovu sprovedenog postupka po javnom pozivu za izbor predstavnika nevladinih organizacija, u skladu sa zakonom.

Član 6

Radno tijelo, iz svog sastava, bira zamjenika predsjednika radnog tijela.

Zamjenik predsjednika radnog tijela, u slučaju spriječenosti ili odsutnosti predsjednika, ima njegova prava, obaveze i odgovornosti utvrđene ovom odlukom.

Radno tijelo ima sekretara.

Član 7

Predsjednik i članovi stalnog radnog tijela imenuju se na period od četiri godine.

Mandat predsjednika i članova radnih tijela traje do prestanka mandata Skupštine, odnosno do dana razrješenja od dužnosti na koju su imenovani.

III. STALNA RADNA TIJELA

1. Odbori Skupštine

Član 8

Odbori Skupštine su:

- Odbor za statut i propise;

- Odbor za izbor i imenovanja;

- Odbor za budžet, privredu i razvoj;

- Odbor za planiranje prostora i komunalno stambenu djelatnost;

- Odbor za društvene djelatnosti;

- Odbor za međuopštinsku i međunarodnu saradnju.

2. Savjeti Skupštine

Član 9

Savjeti Skupštine su:

- Savjet za davanje prijedloga naziva naselja, ulica i trgova;

- Savjet za zaštitu životne sredine;

- Savjet za prava lica sa invaliditetom;

- Savjet za rodnu ravnopravnost.

Član 10

Odbor za Statut i propise

Odbor za Statut i propise ima predsjednika i 4 člana.

Članovi Odbora imenuju se, po pravilu, iz reda diplomiranih pravnika.

Odbor za Statut i propise razmatra: prijedloge propisa i drugih opštih akata koje donosi Skupština sa stanovišta njihove usklađenosti sa Ustavom, zakonom i drugim propisima; razmatra akte o pokretanju postupka za ocjenu ustavnosti i zakonitosti odluka i drugih propisa i u ime Skupštine daje mišljenje odnosno odgovore Ustavnom sudu u postupku za ocjenu ustavnosti i zakonitosti odluka i drugih akata Skupštine; predlaže Skupštini pokretanje postupka za ocjenu ustavnosti zakona ili ustavnosti ili zakonitosti drugih propisa, kao i donošenje odluke ili drugog propisa u slučaju kada Skupština ili drugi nadležni organ Opštine nije donio propis za izvršenje odredaba zakona; razmatra opšte akte javnih službi čiji je osnivač Opština, u dijelu koji se tiče ostvarivanja javnog interesa, na koje odredbe saglasnost daje Skupština; razmatra pitanja ostvarivanja sistema lokalne samouprave i učešća građana u ostvarivanju lokalne samouprave; razmatra izvještaj o radu predsjednika Opštine u okviru Glavnog grada-Golubovci i ostvarivanju funkcija lokalne samouprave; razmatra prijedloge Savjeta za razvoj i zaštitu lokalne samouprave; utvrđuje prečišćeni tekst odluke i drugih opštih akta Skupštine po ovlašćenju Skupštine; stara se o jedinstvenoj pravnoj-tehničkoj obradi akata i vrši druge poslove u vezi sa ostvarivanjem sistema lokalne samouprave.

Član 11

Odbor za izbor i imenovanja

Odbor za izbor i imenovanja ima predsjednika i četiri člana.

Odbor za izbor i imenovanja podnosi Skupštini prijedlog za izbor, imenovanje i razrješenje lica koje bira ili imenuje Skupština, osim prijedloga koje u skladu sa propisima podnose drugi ovlašćeni predlagači; podnosi prijedlog o davanju saglasnosti na imenovanje i razrješenje lica za koja saglasnost daje Skupština; preispituje osnovanost prijedloga za razrješenje predsjednika Skupštine i predsjednika Opštine, prikuplja podatke i utvrđuje činjenice od značaja za prijedlog i o tome blagovremeno izvještava Skupštinu; donosi odluku o raspisivanju javnog konkursa za izbor sekretara Skupštine i sprovodi postupak po javnom konkursu; sprovodi postupak za izbor predstavnika nevladinih organizacija u radna tijela Skupštine, u skladu sa posebnim odlukama o njihovom obrazovanju i ovom odlukom; predlaže akte kojima se uređuju pitanja ostvarivanja prava i dužnosti odbornika i lokalnih funkcionera; sprovodi postupak za proglašenje počasnim građaninom Opštine u okviru Glavnog grada-Golubovci i vrši druge poslove, u skladu sa Statutom, drugim propisima i ovom odlukom.

Član 12

Odbor za budžet, privredu i razvoj

Odbor za budžet, privredu i razvoj ima predsjednika i četiri člana.

Odbor za budžet, privredu i razvoj, razmatra prijedlog odluke o Budžetu, prijedlog Završnog računa budžeta i druge akte o realizaciji budžeta, prijedloge odluka kojima se utvrđuju lokalni javni prihodi-porezi, prirezi, takse i naknade; pitanja koja se odnose na zaduživanje, uzimanje zajmova i davanja garancija; razmatra planove i programe razvoja Opštine i pitanja od značaja za razvoj privrede i poljoprivrede i razvoj preduzetništva; prijedloge za utvrđivanje javnog interesa za eksproprijaciju nepokretnosti za potrebe lokalne samouprave; razmatra plan kapitalnih poboljšanja i višegodišnji investiocioni plan i akte kojima se predlaže utvrđivanje investicione politike; razmatra izvještaj o radu predsjednika Opštine i ostvarivanju funkcija loklane samouprave iz ovih oblasti i vrši druge poslove utvrđene Statutom i drugim propisima.

Član 13

Odbor za planiranje prostora i komunalno stambenu djelatnost

Odbor za planiranje prostora i komunalno stambenu djelatnost ima predsjedninika i četiri člana.

Odbor za planiranje prostora i komunalno stambenu djelatnost razmatra odluke i druga opšta akta i druga pitanja iz oblasti urbanizma i prostornog planiranja, urbanističke projekte, razvojne programe u ovoj oblasti; pitanje uređenja prostora odnosno komunalnog opremanja; nacrt Prostornog plana Glavnog grada i nacrt Generalnog urbanističkog plana Glavnog grada u dijelu koji se odnosi na Opštinu u okviru Glavnog grada Golubovci, razvojne programe u ovoj oblasti; pitanja iz oblasti imovinsko-pravnih odnosa; pitanja koja se odnose na korišćenje poslovnih prostora; stanje lokalnih puteva, ulica i drugih javnih objekata; prevoz putnika u prigradskom i lokalnom saobraćaju; pitanja od značaja za ostvarivanje javnog interesa u komunalnim djelatnostima, koja se odnose na postavljanje privremenih objekata; pitanja koja se odnose na korišćenje poslovnih prostora; razmatra izvještaj o radu predsjendika Opštine i ostvarivanju funkcija lokalne samouprave iz ove oblasti i vrši druge poslove od značaja za razvoj unapređenje ovih djelatnosti.

Član 14

Odbor za društvene djelatnosti

Odbor za društvenu djelatnost ima predsjednika i četiri člana.

Odbor za društvene djelatnosti razmatra planove i programe iz oblasti sporta, kulture, razmatranja pitanja kulturnog nasleđa na području Opštine; razmatra pitanja koja se odnose na opšte obrazovnu, bibliotekarsku, izdavačku i arhivsku djelatnost, te unapređenje ovih djelatnosti i unapređenje kulture; zapošljavanja; pitanja dodatih oblika socijalne zaštite; društvene brige o djeci i omladini; informisanja lokalnog stanovništva; razmatra pitanja i predlaže mjere Skupštini iz nadležnosti Opštine iz ovih oblasti; razmatra pitanja saradnje sa nevladinim organizacijama; razmatra izvještaj o radu predsjednika Opštine i ostvarivanju funkcija lokalne samouprave iz ovih oblasti i vrši druge poslove iz ovih oblasti.

Član 15

Odbor za međuopštinsku i međunarodnu saradnju

Odbor za međuopštinsku i međunarodnu saradnju ima predsjednika i četiri člana.

Odbor za međuopštinsku i međunarodnu saradnju razmatra pitanja međuopštinske saradnje; podnosi prijedlog Skupštini za uspostavljanje održavanje i dalje razvijanje odnosa i veza Opštine sa drugim opštinama i gradovima u zemlji i inostranstvu; organizuje i prati sprovođenje zaključaka Skupštine u ovoj oblasti; razmatra izvještaj o radu Predsjednika opštine u okviru Glavnog grada- Golubovci i ostvarivanju funkcija lokalne samouprave i vrši druge poslove iz ovih oblasti.

Član 16

Savjet za zaštitu životne sredine

Savjet za zaštitu životne sredine ima predsjednika i osam članova.

Predsjednik i četiri člana imenuju se iz reda odbornika u Skupštini, a jednog člana iz reda stručnih i naučnih radnika za poslove žaštite životne sredine i tri predstavnika nevladnih organizacija, koje u svom osnivačkom aktu i Statutu imaju utvrđene djelatnosti i ciljeve za ostvarivanje i unapređenje žaštite životne sredine.

Savjet za zaštitu životne sredine razmatra prijedloge odluka i drugih akta, kao i pitanja vezana za zaštitu i unapređenje životne sredine, vazduha, prirode i prirodnih dobara, zaštitu od buke i prati aktivnosti na spriječavanju i otklanjanju štetnih posljedica koje ugrožavaju životnu sredinu, daje mišljenje na program životne sredine Glavnog grada u dijelu Opštine u okviru Glavnog grada i vodi brigu o zaštiti životne sredine na svom području.

Član 17

Savjet za davanje prijedloga naziva naselja, ulica i trgova

Savjet za davanje prijedloga naziva naselja, ulica i trgova ima predsjednika i osam članova.

Predsjednik i četiri člana imenuju se iz reda odbornika u Skupštini, a četiri člana iz reda stručnih, naučnih i kulturnih radnika. Savjet za davanje prijedloga naziva naselja, ulica i trgova; pokreće postupak za davanje ili promjenu naziva naselja, ulica i trgova na osnovu podataka o neimenovanim naseljima, ulicama i trgovima i njihovih urbanističkih karakteristika koje dobija od organa lokalne uprave nadležnog za poslove planiranja i uređenja prostora i na osnovu inicijativa građana, mjesnih zajednica i drugih zainteresovanih subjekata; pribavlja mišljenje mjesne zajednice na čijem području se nalazi naselje, ulica, odnosno trg kojima se određuje naziv, a po potrebi i stručnih, naučnih i kulturnih institucija; predlaže Skupštini davanje ili promjenu naziva naselja, ulica i trgova.

Član 18

Savjet za prava lica sa invaliditetom

Savjet za prava lica sa invaliditetom ima predsjednika i osam članova.

Predsjednik i četiri člana imenuju se iz reda odbornika u Skupštini, jedan član je predstavnik organa lokalne uprave nadležanog za poslove socijalnog staranja, a tri člana su predstavnici nevladinih organizacija lica sa invaliditetom, koje u osnivačkom aktu i Statutu imaju utvrđene djelatnosti i ciljeve za ostvarivanje i unapređivanje prava lica sa invaliditetom.

Savjet za pitanja lica sa invaliditetom razmatra pitanja koja se odnose na stvaranje uslova za organizovano i kvalitetno zalaganje i preduzimanje aktivnosti za pomoć licima sa invaliditetom i podizanje standarda u kvalitetu njihovog života i rada, a naročito: na ostvarivanje prava lica sa invaliditetom utvrđenih zakonom i međunarodno prihvaćenim standardima; da se aktima Skupštine opštine u okviru Glavnog grada-Golubovci obezbijede, odnosno da se ukupno poprave uslovi života za ova lica, a posebno u oblastima planiranja i uređenja prostora, komunalnim oblastima i društvenim djelatnostima; na iniciranje mjera i aktivnosti za unapređivanje prava lica sa invaliditetom; informisanje javnosti o pravima, mogućnostima i potrebama lica sa invaliditetom; ostvarivanje i drugih prava od značaja za status ovih lica.

Član 19

Savjet za rodnu ravnopravnost

Savjet za rodnu ravnopravnost ima predsjednika i osam članova.

Savjet za rodnu ravnopravnost razmatra pitanja koja se odnose na preduzimanje mjera i aktivnosti od značaja za ostvarivanje rodne ravnopravnosti; preduzima opšte i posebne mjere u cilju obezbjeđenja rodne ravnopravnosti; pribavlja saglasnost Ministarstva radi sprovođenja mjera iz Akcionog plana; i preduzima druge mjere u skladu sa zakonom kojim se stvaraju uslovi za razvoj rodne ravnopravnosti.

IV. POVREMENA RADNA TIJELA

Član 20

Komisije, kao povremena radna tijela, obrazuju se za izvršenje određenih poslova za potrebe Skupštine i njihov mandat prestaje izvršenjem posla, odnosno zadataka za koji su obrazovane.

Odlukom o obrazovanju Komisije utvrđuje se sastav, zadaci i rok za izvršenje zadataka za koji je obrazovana.

V. POSTUPAK I NAČIN IZBORA PREDSTAVNIKA NEVLADINIH ORGANIZACIJA ZA ČLANA RADNOG TIJELA SKUPŠTINE

Član 21

Postupak izbora predstavnika nevladinih organizacja za člana radnog tijela Skupštine, u skladu sa članom 5 stav 4 i 9 ove Odluke, pokreće Odbor za izbor i imenovanja objavljivanjem javnog poziva za predlaganje kandidata.

Javni poziv iz stava 1 ovog člana objavljuje se na sajtu Glavnog grada Podgorica, u oglasnom odjeljku za Opštinu u okviru Glavnog grada-Golubovci, na oglasnoj tabli Opštine i najmanje u jednom dnevnom listu koji se štampa i distribuira na teritoriji Opštine u okviru Glavnog grada-Golubovci.

Javni poziv iz stava 1 ovog člana sadrži: podatke o broju predstavnika nevladinh organizacija u radnom tijelu, kriterijume za nevladinu organizaciju koja može da predloži svog predstavnika u radnom tijelu, podatke o dokumentaciji koja se dostavlja Uz prijedlog predstavnika nevladine organizacije u radnom tijelu; podatke o formi i sadržini prijedloga, rokovima za podnošenje i načinu dostavljanja prijedloga i drugim pitanjima od značaja za imenovanje.

Rok za dostavljanje prijedloga pojavnom pozivu iz stava 1 ovog člana, je 10 dana od dana objvaljivanja javnog poziva.

Član 22

Nevladina organizacija može predložiti jednog kandidata za člana u istom radnom tijelu Skupštine.

Pravo predlaganja kandidata za člana radnog tijela Skupštine, ima nevladina organizacija sa sjedištem na teritorije Opštine u okviru Glavnog grada-Golubovci, koja obavlja djelatnost u Opštini.

Član 23

Nevladina organizacija može predložiti kandidataza člana radnog tijela Skupštine ako:

- je upisana u registar nevladinih organizacija prije objavljivanja javnog poziva iz člana 21 ove odluke;

- u aktu o osnivanju i Statutu ima utvrđene djelatnosti i ciljeve koje su u vezi sa djelokrugom poslova radnog tijela;

- je u posljednje tri godine realizovala najmanje jedan projekat, sprovela istraživanje, izradila dokument, učestvovala u najmanje jednoj kampanji ili relaizovala najmanje dvije jednokratne akcije u vezi sa djelokrugom poslova radnog tijela;

- članovi organa upravljanja nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi, lokalni službenici, odnosno namještenici i zaposleni u javnim službama čiji je osnivač Opština,

- je predala poreskom organu prijavu za prethodnu fiskalnu godinu (fotokopija bilansa stanja i bilansa uspjeha).

Član 24

Za člana radnog tijela može biti predloženo lice koje ima prebivalište na teritoriji Opštine, koje je osnivač, član, zaposlen ili volonter nevladine organizacije najmanje jednu godinu prije podnošenja prijedloga i koje nije član organa političkih partija, javni funkcioner u smislu Etičkog kodeksa za izabrane predstavnike i funkcionere u lokalnoj samoupravi, lokalni službenik, odnosno namještenik i zaposleni u javnim službama čiji je osnivač Opština.

Član 25

Uz prijedlog pojavnom pozivu iz člana 21 ove odluke, nevladina organizacija podnosi:

- kopiju rješenja o upisu u registar nevladinih organizacija,

- kopiju akta o osnivanju nevladine organizacije i kopiju statuta nevladine organiizacije,

- pregled realizovanih projekata i aktivnosti u vezi sa djelokrugom poslova radnog tijela,

- dokaz da je predala poreskom organu prijavu za prethodnu fiskalnu godinu (bilans stanja i bilans uspjeha),

- izjavu lica ovlašćenog za zastupanje i predstavljanje nevladine organizacije da članovi organa upravljanja nevladnine organizacije nijesu članovi organa političkih partija, javni funkcioneri u smislu Etičkog kodeksa za izabrane predstavnike i funkcionere u lokalnoj samoupravi Opštine, lokalni službenici, odnosno namještenici i zaposleni u javnim službama čiji je osnivač Opština,

- biografija kandidata,

- potvrdu da je kandidat osnivač, član, zaposlen ili volonter u nevladinoj orgniazciji najmanje jednu godinu prije podnošenja prijedloga,

- izjavu kandidata da nije član organa političke partije, javni funkcioner u smislu Etičkog kodeksa za izabrane predstavnke i funkcionere u lokalnoj samoupuravi, lokalni službenik odnosno namještenik ili zaposleni u javnim službama čiji je osnivač Opština i da prihavata kandidaturu za člana radnog tijela,

- dokaz o realizaciji najmanje jednog projekta u posljednje tri godine, sprovedenom istraživanju, izradi dokumenata, učešću u najmanje jednoj kampanji ili realizaciji najmanje dvije jednokratne akcije u vezi sa djelokrugom poslova radnog tijela.

Dokaz o prebivalištu kandidata iz člana 24, pribavlja se po službenoj dužnosti.

Član 26

Na osnovu blagovremene i potpune dokumentacije, Odbor za izbor i imenovanja utvrđuje listu kandidata predstavnika nevladinih organizacija, koji ispunjavaju uslove za člana radnog tijela Skupštine, u roku od 10 dana od isteka roka za podnošenje prijedloga.

Lista kandidata iz stava 1 ovog člana sadrži: naziv radnog tijela na koje se predlozi odnose, lične podatke kandidata, sa nazivima nevladinih organizacija koje su ih predložile, a koje su ispunile uslove iz člana 25 ove Odluke.

Uz listu iz stava 1 ovog člana, objavljuje se spisak nevladinih organizacija koje nijesu dostavile uredne i potpune prijedloge, odnosno koje ne ispunjavaju kriterijume iz člana 25 ove odluke ili su predložili predstavnika koji ne ispunjava kriterijume iz člana 24 ove odluke.

Lista kandidata iz stava 1 ovog člana objavljuje se na sajtu Glavnog grada Podgorica, na web stranici namijenjenoj Opštini u okviru Glavnog grada-Golubovci.

Član 27

Odbor za izbor i imenovanja donosi odluku o izboru kandidata za člana radnog tijela koji ispunjava uslove iz člana 24 ove odluke, i za koja je dostavljeno najviše prijedloga nevladnih organizacija koje su ispunile uslove iz člana 25 ove odluke, u roku od osam dana od dana objavljivanja liste iz člana 26 ove odluke.

U slučaju dostavljanja istog broja prijedloga, prednost ima onaj kandidat koji ima bolje refernce, odnosno koji ima više iskustva u oblasti koja je iz djelokruga poslova radnog dijela.

Odluka iz stava 1 ovog člana objavljuje se na sajtu Glavnog grada Podgorica, na web stranici namijenjenoj za Opštinu u okviru Glavnog grada-Golubovci.

Član 28

Član radnog tijela iz reda naučnih i stručnih radnika može biti predsjednik akademske zajednice sa prebivalištem na teritoriji Opštine ili Glavnog grada i referencama u oblasti od značaja za rad radnog tijela.

Prijedlog kandidata iz stava 1 ovog člana podnosi predsjednica Opštine Odboru za izbor i imenovanja.

Uz prijedlog iz stava 2 ovog člana dostavlja se biografija i reference kandidata.

VI. NAČIN RADA I ODLUČIVANJA

Član 29

Radno tijelo radi u sjednicama.

Predsjednik radnog tijela saziva sjednicu radnog tijela, predlaže dnevni red i predsjedava sjednicom.

Predsjednik radnog tijela dužan je da sazove sjednicu radnog tijela, ako to zatraži predsjednik Skupštine ili predloži 1/3 članova radnog tijela uz navođenje pitanja koja će se staviti na dnevni red sjednice.

Ako predsjednik ne sazove sjednicu radnog tijela, kada je to dužan učiniti, sjednicu radnog tijela će sazvati predsjednik Skupštine.

Član 30

Saziv sjednice radnog tijela, sa prijedlogom dnevnog reda, upućuje se članovima radnih tijela najkasnije 5 dana prije dana održavanja sjednice.

Izuzetno, u hitnim slučajevima, predsjednik radnog tijela može sazvati sjednicu radnog tijela u roku kraćem od 5 dana, s tim što je dužan da članove radnog tijela obavijesti o pitanju koje će razmatrati na toj sjednici, a na samoj sjednici da obrazloži razloge za sazivanje sjednice u roku kraćem od roka utvrđenog u stavu 1 ovog člana.

Član 31

Radno tijelo je obavezno da razmotri svako pitanje iz svog djelokruga.

Član 32

Radno tijelo radi ako sjednici prisustvuje većina članova radnog tijela, a odluke donosi većinom glasova prisutnih članova.

Ako je broj imenovanih članova radnog tijala manji od punog sastava, taj se sastav, pod uslovom da je imenovano više od polovine članova radnog tijela, smatra punim sastavom, u smislu postojanja kvoruma za rad i odlučivanje.

Ako radno tijelo nema potrebnu većinu za rad zbog odsutnosti ili spriječenosti pojedinog člana-odbornika, odsutnog člana može zamijeniti, sa pravom odlučivanja, predsjednik kluba odbornika ili član kluba kojeg odredbi klub.

Član 33

Predsjednik radnog tijela usklađuje rad radnog tijela sa radom Skupštine i drugih radnih tijela.

Predsjednik i sekretar radnog tijela organizuju rad radnog tijela.

Predsjednik radnog tijela sarađuje sa predsjednikom Skupštine, predsjednicima drugih radnih tijela, u vezi sa pitanjima iz djelokruga radnog tijela.

Predsjednik radnog tijela stara se o sprovođenju zaključaka radnog tijela i obavlja druge poslove utvrđene Poslovnikom i ovom odlukom.

Član 34

Radna tijela sarađuju međusobno o pitanjima koja su od zajedničkog interesa ili su iz zajedničke nadležnosti i mogu da održavaju zajedničke sjednice, shodno dogovoru predsjednika radnih tijela.

U slučaju održavanja zajedničke sjednice, svako radno tijelo se izjašnjava i donosi odluke posebno.

Član 35

U radu radnog tijela obavezno učestvuju predstavnici predlagača akata i podnosioci amandmana na prijedlog akta, kao i predstavnici po informacijama, izvještajima i drugim materijalima, koji se na sjednici razmatraju.

Ukoliko predstavnik predlagača ne prisustvuje sjednici, razmatranje tog akta, odnosno materijala se odlaže.

U radu radnog tijela mogu, po pozivu, učestvovati predstavnici organa lokalne uprave i javnih i drugih službi čiji je osnivač Opština, predstavnici nevaldinih organizacija, bez prava odlučivanja.

Član 36

Radno tijelo u izvršavanju poslova iz svog djelokruga može tražiti od organa lokalne uprave i javnih službi podatke i informacije od značaja za svoj rad preko predsjednika ili sekretara radnog tijela.

Član 37

Radno tijelo podnosi Skupštini izvještaj koji sadrži mišljenje i prijedlog radnog tijela.

Radno tijelo može u izvještaju predložiti Skupštini da prijedlog odluke i drugog akta usvoji ili da ne usvoji.

Radno tijelo može podnošenjem amandmana predložiti Skupštini da prijedlog odluke i drugog akta usvoji u tekstu izmijenjenom u odnosu na tekst koji je podnio predlagač.

Radno tijelo može u izvještaju predložiti Skupštini da usvoji ili ne usvoji informaciju, izvještaj i drugi materijal sa predloženim mjerama, odnosno zaključcima ili predložiti izmjenu i dopunu mjera zaključaka.

Član 38

Ako su stavovi ili prijedlozi pojedinih članova radnog tijela različiti od usvojenog stava radnog tijela, ti stavovi odnosno prijedlozi unose se u izvještaj za Skupštinu, ako to zahtijevaju članovi radnog tijela koji su izdvojili mišljenje.

U izvještaju se konstatuje da li se predlagač ili njegov predstavnik saglasio sa usvojenim prijedlozima i zaključcima radnog tijela, odnosno konstatuju se razlozi zbog kojih se predlagač ili njegov predstavnik nije saglasio sa tim prijedlozima i zaključcima.

Radno tijelo podnosi Skupštini izvještaj i u slučaju kada su mišljenja i prijedlozi podijeljeni, odnosno kada nijesu dobili potrebnu većinu.

Radna tijela koja održe zajedničku sjednicu podnose Skupštini zajednički izvještaj koji sadrži mišljenja i prijedloge. Ukoliko su po pojedinim pitanjima koja razmatraju, mišljenja i prijedlozi različiti, zajednički izvještaj sadrži mišljenja i prijedloge svakog radnog tijela.

Predsjednik radnog tijela potpisuje izvještaj radnog tijela i odgovoran je za njegovu sadržinu.

Zajedinčki izvještaj potpisuju predsjednici radnih tijela.

Član 39

Radno tijelo određuje izvjestioca koji će na zahtjev Skupštine ili po sopstvenoj inicijativi, obrazložiti mišljenje i prijedlog radnog tijela.

Izvjestilac se na sjednici Skupštine, u skladu sa stavovima koje je zauzelo radno tijelo, izvještava u ime radnog tijela o pitanjima u vezi sa mišljenjem, odnosno prijedlogom radnog tijela i ne može izmijeniti prijedlog ili odustati od stava radnog tijela, ako ga radno tijelo nije za to ovlastilo.

Član 40

O radu na sjednici radnog tijela vodi se zapisnik.

Zapisnik sadrži osnovne podatke o radu na sjednici, pitanjima koja su razmatrana, kao i iznijetim mišljenjima i stavovima koje je usvojilo radno tijelo, svako izdvojeno mišljenje i ime izvjestioca.

Zapisnik sa sjednice dostavlja se članovima Odbora koji su razmatrali tačku dnevnog reda, uz materijal za sjednicu Skupštine.

Zapisnik se usvaja na narednoj sjednici.

Zapisnik sa zajedničke sjednice radnog tijela usvaja se na narednoj sjednici radnog tijela koje je održalo zajedničku sjednicu. Usvojeni zapisnik potpisuje sekretar i predsjednik radnog tijela, a sa zajedničke sjednice predsjednici i sekretari radnih tijela.

O radu pojedinih sjednica radnog tijela vode se po potrebi stenografske ili fonografske bilješke.

VII. PRELAZNE I ZAVRŠNE ODREDBE

Član 41

Danom stupanja na snagu ove Odluke, prestaje da važi Odluka o obrazovanju, načinu rada i odlučivanja radnih tijela Skupštine Gradske opštine Golubovci ("Sl. list RCG-opštinski propisi" br. 024/07).

Radna tijela Skupštine opštine u okviru Glavnog grada Golubovci, koja su obrazovana do stupanja na snagu ove odluke, nastavljaju sa radom do isteka mandata na koji su imenovani.

Ova odluka stupa na snagu osmog dana od dana objavljivanja u "Službenom listu Crne Gore-opštinski propisi".

Broj: 02-030/19-4226

Anovi, 18.10.2019. godine

SKUPŠTINA OPŠTINE U OKVIRU GLAVNOG GRADA-GOLUBOVCI

PREDSJEDNIK SKUPŠTINE

Ratko Stijepović, s.r.